Uitenhage-vliegongeluk: 'Hulle sou albei volgende maand verjaar' | Maroela Media
Shaun Mulder. Foto: Facebook
Die twee mans wat Woensdagmiddag dood is nadat 'n girokopter naby die Uitenhage-lughawe in die Oos-Kaap neergestort het, se name is bekend gemaak.
Ao. Gerda Swart, woordvoerder van die polisie, het gesê die oorledenes is Kent Forster (49) en Shaun Mulder (30). Volgens Swart sou Forster op 20 April sy 50ste verjaarsdag vier terwyl Mulder op 15 April sou verjaar het.
Terri en Ray Mulder het op hul Facebook-blad geskryf: "Ons is hartseer om totsiens te sê aan ons neef Shaun Mulder. Jy vlieg nou hoog in die arms van ons Here. Shaun was 'n perfekte seun en broer. Ons gaan hom vreeslik mis."
Maroela Media het gister berig die girokopter het in digte bosse neergestort en aan die brand geslaan. Brandbestryders was reeds besig om die vlamme te blus met paramedici se aankoms op die toneel. Forster en Mulder is op die toneel dood verklaar. Die presiese oorsaak van die ongeluk is nog nie bekend nie en word deur die Burgerlugvaartowerheid ondersoek.
Die ongeluk kom enkele dae voor die Wings & Wheels-skou wat Vrydag en Saterdag by die Uitenhage-vliegveld plaasvind.